Der er ingenting tilbage at redde ved den brand, der blev anmeldt klokken 8.52 til beredskabet og politiet. Branden har raseret en villa på Lendumvej lige uden for Lendum. - Villaen var overtændt og faktisk allerede udbrændt, da vi nåede frem, siger indsatsleder Jesper Ludvigsen. Beboeren, en ældre mand, der boede i huset alene, var hjemme, da branden brød ud, og kom til skade, oplyser beredskabet. - Han har fået nogle brandsår, men jeg ved ikke, hvor slemt det er. Han er hos sin nabo og vil snart blive hentet af en ambulance, fortæller Jesper Ludvigsen. Hvordan branden er opstået, ved indsatslederen endnu ikke, men han oplyser, at et par store gasflasker inde i huset desværre har sat ekstra fut i flammerne og bidraget til brandens udvikling. - Vi er i gang med efterslukningen nu, og i den forbindelse er vi ved at vælte nogle usikre vægge. Der er ingenting tilbage af det hus, siger Jesper Ludvigsen. Huset ligger for sig selv på Lendumvej, og der er dermed ikke risiko for, at ilden kunne sprede sig til naboerne.

Referat:
En villa ved Lendum er fredag formiddag brændt ned til grunden. Beboeren, en ældre mand, slap ud af huset med brandsår.